**Cydweithio (fel tîm)**

**Adnoddau:** Peli – pêl-droed; pêl rygbi; pêl rwyd; pêl hoci; pêl rownderi, pêl griced. (Neu unrhyw beli sy’n rhan o gêm tîm)

***Plant i afael yn y gwahanol beli (gellid addasu’r gwasanaethu i oedolyn ei gyflwyno).***

Mae rhai plant yn hoffi chwarae pêl-droed.

Mae rhai plant yn hoffi chwarae rygbi.

Mae rhai plant yn hoffi chwarae pêl-rwyd.

Mae rhai yn hoffi chwarae hoci.

Ag eraill yn hoffi chwarae rownderi.

Yn yr Haf mae chwarae criced yn boblogaidd.

* Er mwyn chwarae pob un o’r gemau yna mae’n rhaid cael tîm.

Mae yna 11 mewn tîm pêl-droed.

15 mewn tîm rygbi.

7 mewn tîm pêl-rwyd.

11 mewn tîm hoci.

9 mewn tîm rownderi.

A 11 mewn tîm criced.

* Mae gan bob tîm gapten – Sam Warburton ydy capten tîm rygbi Cymru; Ashley Williams ydy capten tîm pêl-droed Cymru. Dydy pêl-rwyd ddim yn cael gymaint o sylw â rygbi a phêl droed ond mae tîm Cymru’n eithaf llwyddiannus ac enw’r capten ydy Suzy Drane. (\*capteiniaid yn gywir Haf 2016).
* Mae’r capten gyda gwaith pwysig i’w wneud. Mae’n rhaid iddyn nhw osod esiampl dda i’r chwaraewyr eraill i gyd.
* Mae’n rhaid iddyn nhw wneud yn siŵr fod pob chwaraewr yn hapus ac yn gwybod be sy’ raid iddo neu iddi ei wneud.
* Mae’r capten yn canmol y tîm pan maen nhw’n chwarae'n dda.

(Ysgwyd llaw gyda rhai o’r plant) “Ardderchog… da iawn…gêm dda...grêt)

* Ac yn amddiffyn y chwaraewyr pan mae pethau’n mynd yn wael.

“Fe wnaethon ni ein gorau. Fe wnaeth pawb ymdrechu. Ond doedden ni ddim ddigon cryf yn yr ail-hanner.”

* Maen nhw’n cysuro chwaraewyr sydd wedi cael eu siomi ac sydd wedi ypsetio.

*(Rhoi llaw ar ysgwydd rhai o’r plant wrth ddweud y geiriau)*

*“Gawn ni gyfle arall. Fe fydd gêm arall. Paid â phoeni.”*

* Mae timau **da** yn cyd-weithio.

***(Un o’r plant yn dal gafael yn y bêl ac yn gwrthod symud na phasio’r bêl i neb arall – a phawb arall mewn rhes yn aros amdani.)***

“Pasia’r bêl!”

“I fi! I fi!”

“Pasia’r bêl!”

“Dere mlaen/ty’d o’na/Come on! Pasia’r bêl.”

Pan dŷn ni’n gwrthod cyd-weithio gyda’n tîm rydyn ni’n gwneud bywyd yn anodd i bawb.

* Mae cydweithio’n bwysig. Er mor dda ydy Gareth Bale am chwarae pêl-droed petai o ar y cae ar ei ben ei hun yna byddai dim gobaith i Gymru ennill yr un gêm.
* Er bod Leigh Halfpenny a Dan Biggar yn dda am gicio at y pyst petai neb yn rhoi’r bêl iddyn nhw yna fydda’ nhw ddim yn cael y cyfle i sgorio pwyntiau.
* Os am fod yn rhan o dîm llwyddiannus yna mae’n rhaid cydweithio. Mae hyn yn wir am fod yn aelod o ddosbarth, yn aelod o glwb, yn ddisgybl ysgol ac yn aelod o’r gymuned.
* Gyda phwy ddylen ni gydweithio?

Fe ddylen ni gydweithio gyda’n rhieni - mae parchu dad a mam yn bwysig iawn. Maen nhw’n gwneud eu gorau drosom ni, ac mae yna adnod yn y Beibl sy’n dweud,

*Y gorchymyn cyntaf sydd ag addewid ynghlwm wrtho ydy: Gofala am dy dad a dy fam,**a bydd pethau'n mynd yn dda i ti, a chei fyw'n hir.*

Fe ddylen ni gydweithio gyda’n hathrawon – maen nhw eisiau ein dysgu ni a’n helpu ni ac mae’r Beibl yn dweud y dylen ni,

*‘…wrando ar gyngor, a bydd barod i dderbyn cerydd, a byddi'n ddoeth yn y diwedd.’ (Diarhebion 19: 20)*

Dydy cydweithio ddim bob amser yn hawdd.

Weithiau rydyn ni’n mynd yn flin. Weithiau rydyn ni’n pwdu. Weithiau rydyn ni’n ddiamynedd - ond mae’n rhaid i ni i gyd ymdrechu i frathu ein tafod a stopio geiriau cas rhag dod allan. Rhaid i ni wneud ein gorau i gydweithio gyda phlant eraill a gyda’r oedolion sydd eisiau ein helpu ni. Rydyn ni i gyd yn perthyn i ryw fath o dîm - ac mae’n bwysig ein bod ni’n gwneud ein gorau glas i fod yn aelod da o’r tîm hwnnw.

Ein Tad,

Diolch am eiriau doeth y Beibl sy’n ein dysgu ni i barchu ein gilydd. Diolch am yr adnodau sy’n ein hatgoffa ni i barchu ein rhieni ac i wrando ar gyngor. Helpa ni i reoli’n hunain - i beidio â gwylltio; i beidio â bod yn gas. Helpa ni i gydweithio, ac i fod yn rhan effeithiol o’r tîm yma yn (……). Diolch i ti am bob peth da rydyn ni’n derbyn o ddydd i ddydd. Amen.